b'\n_START_ARTICLE_\nBoris Petrovi\xc4\x8d Gerasimovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nV mladosti je bil Gerasimovi\xc4\x8d \xc4\x8dlan eserov in bil dve leti zaprt. Od leta 1910 je \xc5\xa1tudiral na Fizikalno-matemati\xc4\x8dni fakulteti Univerze v Harkovu. Med letoma 1914 in 1917 se je na univerzi pripravljal za profesorski poklic. Raziskoval je na podro\xc4\x8dju astrofizike, planetarnih meglic, medzvezdne snovi. Med letoma 1917 in 1933 je delal na observatoriju Univerze v Harkovu, najprej do leta 1922 kot privatni docent. Leta 1916 ga je njegov u\xc4\x8ditelj Ljudvig Struve pripeljal na Observatorij Pulkovo, kjer je spoznal delo astronomov Belopolskega (1854\xe2\x80\x931934) in Kostinskega (1867\xe2\x80\x931936). Naslednje leto se je Gerasimovi\xc4\x8d vrnil na univerzo v Harkov, kjer je opravil magisterij. Med letoma 1922 in 1931 je bil profesor na harkovski univerzi._NEWLINE_V tem \xc4\x8dasu se je spoznal s sinom svojega u\xc4\x8ditelja, Ottom Struvejem in Bobrovnikovom (1896\xe2\x80\x931988), ki je tudi deloval v ZDA. Morda je to njegovo poznanstvo igralo eno od vlog pri njegovi poznej\xc5\xa1i tragi\xc4\x8dni usodi. Med letoma 1926 in 1931 je bil v ZDA na Observatoriju Harvardovega kolid\xc5\xbea. V letu 1931 so ga imenovali za predstojnika astrofizikalnega oddelka pulkovskega observatorija. Med letoma 1933 do svoje smrti je bil \xc5\xa1esti predstojnik Observatorija Pulkovo, kjer je nasledil Ivanova._NEWLINE_Med Stalinovimi \xc4\x8distkami so ga 28. junija 1937 zaprli in ustrelili. Rehabilitirali so ga posmrtno leta 1956. Obto\xc5\xbeba se je glasila:\xc2\xa0\xc2\xbbsodi\xc5\xa1\xc4\x8de ga je proglasilo za krivega, da je od leta 1931 sodeloval v fa\xc5\xa1isti\xc4\x8dno-teroristi\xc4\x8dni vohunsko-uni\xc4\x8devalski organizaciji, da je podpiral razru\xc5\xa1evalno dejavnost med raziskovanji Son\xc4\x8devih mrkov, da je pripravljal teroristi\xc4\x8dna dejanja proti partiji in vladnim voditeljem, ter da je dvakrat po\xc5\xa1iljal vohunske podatke tujim agentom.\xc2\xab_NEWLINE_Imel je h\xc4\x8di Tatjano Borisovno Gerasimovi\xc4\x8devo.\n_START_SECTION_\nZnanstveni dose\xc5\xbeki\n_START_PARAGRAPH_\nRaziskoval je notranjo zgradbo in evolucijo zvezd in se ukvarjal z zvezdno statistiko, fiziko medzvezdne snovi in planetarnih meglic, zgradbo zvezdnih atmosfer, teoreti\xc4\x8dno astronomijo in fiziko Sonca. Leta 1927 je skupaj z Luytenom dolo\xc4\x8dil oddaljenost Sonca od galakti\xc4\x8dne ravnine Galaksije. Leta 1928 je skupaj z Menslom opravil pionirsko delo pri raziskovanju procesov spro\xc5\xa1\xc4\x8danja energije pri zvezdah na podlagi statisti\xc4\x8dne mehanike. Med prvimi je resno obravnaval astronomske vidike kozmi\xc4\x8dnih \xc5\xbearkov. Skrbno je raziskoval Sonce in sodeloval v ve\xc4\x8d odpravah opazovanja popolnih Son\xc4\x8devih mrkov.'